2021. gada Noteikumi Nr.

Rīgā (prot. Nr.            . §)

**Kārtība, kādā veic tiesību akta projekta sākotnējās ietekmes izvērtēšanu**

Izdoti saskaņā ar Attīstības plānošanas sistēmas likuma 11. panta sesto daļu un Ministru kabineta iekārtas likuma 31. panta otro daļu

**I. Vispārīgie jautājumi**

1. Noteikumi nosaka kārtību, kādā veic tiesību akta projekta (turpmāk – projekts) sākotnējās ietekmes izvērtēšanu (*ex-ante*), tai skaitā projekta izvērtēšanā iesaistīto ministriju, Valsts kancelejas un Ministru prezidenta padotībā esošās valsts pārvaldes iestādes (turpmāk – ministrijas) kompetenci, kā arī kārtību, kādā sagatavo sākotnējās ietekmes novērtējuma ziņojumu (turpmāk – anotācija) un tās objektus (anotācijas sadaļas).

2. Sākotnējās ietekmes izvērtēšanas mērķis ir apzināt ietekmi un sekas, ko radīs projekts, un uz iegūto secinājumu pamata izvēlēties piemērotāko regulējuma apjomu, saturu un formu. Sākotnējās ietekmes izvērtēšanas rezultātus atspoguļo anotācijā.

3. Ietekmes izvērtēšanu veic, ievērojot šādus principus – laicīgums, sistēmiskums, vispusīgums, samērīgums, objektivitāte, uz pierādījumiem balstīta lēmumu pieņemšana, izmaksu un ieguvumu samērojamība.

**II. Sākotnējā ietekmes izvērtēšana**

4. Sākotnējās ietekmes izvērtēšanu uzsāk pirms projekta izstrādes un turpina līdz tā pieņemšanai.

5. Sākotnējās ietekmes izvērtēšanas procesā nodrošina mērķtiecīgu sabiedrības līdzdalību, ja iespējams, iesaistot projekta ietekmējamās grupas pārstāvjus.

6. Sākotnējās ietekmes izvērtēšanas veikšanai nepieciešamības gadījumā pasūta pētījumus, ievērojot normatīvos aktus par publiskas personas pasūtītajiem pētījumiem.

7. Veicot sākotnējās ietekmes izvērtēšanu, vērtē projekta:

7.1 izstrādes mērķi un nepieciešamību, tajā skaitā raksturojot iespējamās alternatīvas, kas paredz zemāka līmeņa vai cita veida tiesiskā regulējuma izstrādi, vai neparedz tiesiskā regulējuma izstrādi, kā arī vērtējot tiesiskā regulējuma vienkāršošanas iespējas;

7.2. efektivitāti mērķa sasniegšanā, tajā skaitā vispusīgi vērtējot alternatīvo risinājumu ieviešanas trūkumus un priekšrocības;

7.3. prasību un izmaksu samērīgumu pret ieguvumiem, ko sniedz mērķa sasniegšana;

7.4. izpildes nodrošināšanai nepieciešamo resursu pamatotību;

7.5. ietekmi uz tautsaimniecību, tajā skaitā makroekonomisko vidi, uzņēmējdarbības vidi, mazajiem un vidējiem uzņēmējiem, konkurenci un kreditēšanu;

7.6. ietekmi uz administratīvajām procedūrām un to izmaksām (saimnieciskās darbības veicējiem, fiziskajām personām, nevalstiskā sektora organizācijām un citām juridiskajām personām, kā arī publiskajām institūcijām);

7.7. ietekmi uz atbilstības prasībām un to izmaksām (saimnieciskās darbības veicējiem, fiziskajām personām, nevalstiskā sektora organizācijām un citām juridiskajām personām, kā arī publiskajām institūcijām);

7.8. sociālo ietekmi, tajā skaitā vērtējot ietekmi uz sociālās atstumtības riskam pakļauto iedzīvotāju grupām;

7.9. ietekmi uz dzimumu līdztiesību;

7.10. ietekmi uz veselību, tajā skaitā uz cilvēku vienlīdzīgām tiesībām un iespējām, jaunām tiesībām un pienākumiem veselības jomā;

7.11. ietekmi uz vidi, tajā skaitā klimatneitralitāti;

7.12. ietekmi uz diasporu;

7.13. ietekmi uz reglamentētajām profesijām, vērtējot samērīgumu saskaņā ar šo noteikumu pielikumu;

7.14. ietekmi uz valsts un pašvaldību informācijas un komunikācijas tehnoloģiju sistēmām un ar to saistīto papildu finansējumu, kas nepieciešams izmaiņu nodrošināšanai informācijas un komunikācijas tehnoloģiju sistēmās;

7.15. ietekmi uz publisko pakalpojumu attīstību, tajā skaitā vērtējot digitalizācijas iespējas;

7.16. ietekmi uz valsts budžetu un pašvaldību budžetiem;

7.17. ietekmi uz spēkā esošo tiesību normu sistēmu un Latvijas Republikas starptautiskajām saistībām;

7.18. ietekmi uz publiskajām institūcijām, to funkcijām un cilvēkresursiem;

7.19. ietekmi uz Nacionālā attīstības plāna rādītājiem.

**III. Anotācijas sagatavošana un tās sadaļas**

8. Anotācijas uzdevums ir informēt lēmuma pieņēmējus un ieinteresētās puses par projekta ietekmi un sekām, ko radīs projekts.

9. Anotāciju aizpilda Vienotajā Tiesību aktu izstrādes un saskaņošanas portālā (turpmāk – portāls).

10. Anotāciju aizpilda šādiem projektiem:

 10.1. starptautisks līgums vai tā projekts;

 10.2. likumprojekts;

 10.3. Saeimas lēmumprojekts;

 10.4. Ministru kabineta noteikumu projekts;

 10.5. Ministru kabineta instrukcijas projekts;

 10.6. Ministru kabineta ieteikumu projekts;

10.7. Ministru kabineta rīkojuma projekts;

10.8. Ministru kabineta sēdes protokollēmuma projekts par Ministru kabineta sēdes protokollēmumā ministrijai vai citai institūcijai dotā uzdevuma izpildi.

11. Anotācijai ir šādas sadaļas:

 11.1. projekta izstrādes nepieciešamība;

 11.2. projekta mērķgrupas, ietekme uz tautsaimniecības attīstību un administratīvo slogu, tai skaitā administratīvo izmaksu monetārs novērtējums un atbilstības izmaksu monetārs novērtējums;

 11.3. projekta ietekme uz valsts budžetu un pašvaldību budžetiem;

 11.4. projekta ietekme uz spēkā esošo tiesību normu sistēmu;

 11.5. projekta atbilstība Latvijas Republikas starptautiskajām saistībām;

 11.6. projekta izstrādē iesaistītās institūcijas un sabiedrības līdzdalība;

 11.7. projekta izpildes nodrošināšana un tās ietekme uz institūcijām;

 11.8. horizontālo ietekmju saraksts.

12. Visiem projektiem aizpilda šo noteikumu 11.1., 11.2. un 11.7. apakšpunktā minētās anotācijas sadaļas. Šo noteikumu 11.3., 11.4., 11.5., 11.6. un 11.8. apakšpunktā minētās sadaļas aizpilda, ja attiecināms.

13. Anotācijā norāda administratīvo izmaksu novērtējumu, ja administratīvās izmaksas (naudas izteiksmē) gada laikā mērķgrupai, ko veido fiziskas personas, pārsniedz 200 *euro*, bet mērķgrupai, kuru veido juridiskas personas, – 2000 *euro*. Administratīvo izmaksu novērtējumu valsts pārvaldes institūcijai aprēķina, ņemot vērā izmaksas, ko tiesiskais regulējums rada saistībā ar informācijas pieņemšanas, apstrādes vai uzglabāšanas pienākumiem.

14. Šo noteikumu 11.2. apakšpunktā norādītās atbilstības izmaksas ir izmaksas, kas fiziskai personai vai juridiskai personai rodas, lai nodrošinātu projektā ietverto atbilstības prasību izpildi. Atbilstības prasības ir prasības, kas ietvertas tiesiskajā regulējumā un kuru izpildes rezultātā fiziskām personām vai juridiskām personām rodas izmaksas (atbilstības izmaksas neietver iemaksas valsts budžetā, nodokļus, nodevas vai maksas pakalpojumus). Atbilstības izmaksas aprēķina, reizinot to juridisko vai fizisko personu skaitu (vai vienību skaitu, uz kurām attiecas izmaiņas), kurām šīs izmaksas rodas, ar izmaksām, kas rodas vienai personai (vai vienai vienībai).

15. Nepieciešamības gadījumā anotācijā norāda informāciju par pētījumiem, kuri pamato tiesību akta projekta izstrādes nepieciešamību.

16. Ja projektam tiek paredzēta tiesību akta pēcpārbaudes ietekmes izvērtēšana (ex-post), šo informāciju iekļauj anotācijā, norādot ex-post rezultātus un to rādītājus.

17. Ja saistībā ar projektu nepieciešams izdarīt grozījumus arī citos hierarhiski tāda paša līmeņa projektos, ministrija var sagatavot apvienoto anotāciju vairākiem projektiem (izņemot likumprojektus), ja tiem ir vienāds pamatojums.

18. Ministrija, sniedzot atzinumu par projektu, analizē arī projektam pievienotajā anotācijā norādīto informāciju. Atbildība par anotācijā norādītās informācijas izvērtēšanu:

18.1. Valsts kanceleja – par sākotnējo ietekmes izvērtēšanu kopumā, īpaši par ietekmi uz publiskajām institūcijām, to funkcijām un cilvēkresursiem, par sabiedrības līdzdalības kārtības ievērošanu, par ietekmi uz administratīvajām procedūrām un to izmaksām, par ietekmi uz atbilstības prasībām un to izmaksām;

18.2. Ārlietu ministrija – par šo noteikumu 11.5. apakšpunktā minētajā sadaļā norādīto un par ietekmi uz diasporu;

18.3. Ekonomikas ministrija – par ietekmi uz tautsaimniecību, administratīvajām procedūrām un to izmaksām uzņēmējiem, kā arī par ietekmi uz atbilstības prasībām un to izmaksām uzņēmējiem;

18.4. Finanšu ministrija – par šo noteikumu 11.3. apakšpunktā minētajā sadaļā norādīto;

18.5. Tieslietu ministrija – par šo noteikumu 11.1., 11.4., 11.5. un 11.7. apakšpunktā minētajā sadaļā norādīto;

18.6. cita ministrija vai Ministru prezidenta padotībā esoša valsts pārvaldes iestāde – atbilstoši tās kompetencei.

19. Valsts kanceleja izstrādā un tīmekļvietnē publisko vadlīnijas ietekmes izvērtēšanai un anotācijas sagatavošanai.

**IV. Nobeiguma noteikumi**

20. Atzīt par spēku zaudējušu Ministru kabineta 2009. gada 15. decembra instrukciju Nr.19 "Tiesību akta projekta sākotnējās ietekmes izvērtēšanas kārtība" (Latvijas Vēstnesis, 2009, 205.nr.; 2010, 204.nr.; 2013, 91., 252.nr.; 2017, 124.nr.).

21. Šajos noteikumos paredzētās prasības sākotnējās ietekmes izvērtēšanas veikšanai un anotācijas aizpildīšanai neattiecas uz projektiem, kas pieteikti izsludināšanai Valsts sekretāru sanāksmē pirms šo noteikumu spēkā stāšanās un tiek iesniegti izskatīšanai Ministru kabinetā līdz 2021. gada 30. novembrim.

22. Projektiem, kas iesniegti izskatīšanai Ministru kabinetā bez iepriekšējas izsludināšanas Valsts sekretāru sanāksmē, šajos noteikumos paredzētās prasības sākotnējās ietekmes izvērtēšanas veikšanai un anotācijas aizpildīšanai var neattiecināt līdz 2021. gada 30. novembrim.

Noteikumi stājas spēkā 2021. gada 31. maijā.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2018. gada 28. jūnija Direktīvas (ES) 2018/958 par samērīguma novērtēšanu pirms jaunas profesiju reglamentācijas pieņemšanas.

Ministru prezidents A. K. Kariņš

..... ministrs ...

Iesniedzējs:

Ministru prezidents A. K. Kariņš

Vizē:

Valsts kancelejas direktors J. Citskovskis

Kosjaka 67082959

aleksandra.kosjaka@mk.gov.lv

Blašķe 679829909

marina.blaske@mk.gov.lv